b'\n_START_ARTICLE_\nSlaget ved L\xc3\xa5ke\n_START_SECTION_\nBakgrunn\n_START_PARAGRAPH_\nMed kongehyllingen p\xc3\xa5 \xc3\x98retinget den 6. november 1239, gjorde hertug Skule B\xc3\xa5rdsson oppr\xc3\xb8r mot kong H\xc3\xa5kon H\xc3\xa5konsson. Ved \xc3\xa5 ta kongsnavn erkl\xc3\xa6rte han sitt m\xc3\xa5l med oppr\xc3\xb8ret: en avsettelse av den r\xc3\xa5dende kongen i det norske riket. Skule hadde v\xc3\xa6rt jarl i nesten 24 \xc3\xa5r, og fikk etter en overenskomst i 1237 tittelen hertug. Han valgte \xc3\xa5 pr\xc3\xb8ve \xc3\xa5 berge sin posisjon som Norges mektigste mann nest etter kongen. Kong H\xc3\xa5kon var alliert med \xc3\x85sulv Eiriksson._NEWLINE_I november 1239 sendte Skule ut avdelinger med ordre om \xc3\xa5 drepe alle kongsmenn de fant p\xc3\xa5 H\xc3\xa5logaland, Tr\xc3\xb8ndelag og vestlandskysten helt ned til Bergen. M\xc3\xa5let var \xc3\xa5 frar\xc3\xb8ve kongen midlene som trengtes for \xc3\xa5 kunne mobilisere til krig, \xc3\xb8konomisk og milit\xc3\xa6rt. Samtidig hadde en mindre h\xc3\xa6r p\xc3\xa5 600 mann rykket innover i landet mot fjellheimen. Denne h\xc3\xa6ren av seks hundre v\xc3\xa5rbelger ble ledet av deres flokkf\xc3\xb8rer og grunnlegger, Alv fra L\xc3\xb8vestad. De forberedte reiseruten ved \xc3\xa5 plassere ut sysselmenn som straks gikk i gang med \xc3\xa5 reise forr\xc3\xa5d med proviant og f\xc3\xb3r i deres offensiv mot kongsmennene som ble likvidert eller drevet p\xc3\xa5 flukt i Gudbrandsdalen, \xc3\x98sterdalen og Hedmark. Alv fra L\xc3\xb8vestad hadde ordre om \xc3\xa5 unng\xc3\xa5 st\xc3\xb8rre styrker og \xc3\xa5 herje hos kongsmenn overalt hvor han kom. Han skulle i Hamar forberede et samlet angrep mot Viken, n\xc3\xa5tidens Oslo._NEWLINE_Planen om en total utslettelse av kongsmennene i byen Oslo lyktes ikke, fordi hertugens lendmann, B\xc3\xa5rd Bratte, advarte dem om ordrene han hadde f\xc3\xa5tt fra v\xc3\xa5rbelgene som hadde kommet. Bare ni kongsmenn ble felt av v\xc3\xa5rbelgene, som deretter oppgav byen og fortsatte rundt om p\xc3\xa5 jakt. En av sveith\xc3\xb8vdingene, Vesete Litle, nektet \xc3\xa5 drepe kongsmenn \xc3\xb8st p\xc3\xa5 Viken, for han fryktet folkelig oppstand. Han ble til slutt innhentet og sl\xc3\xa5tt i en trefning (muligens i Idd i \xc3\x98stfold), der 27 birkebeinere d\xc3\xb8de._NEWLINE_Kong H\xc3\xa5kon med en fl\xc3\xa5te p\xc3\xa5 f\xc3\xb8rti skip seilte i februar nordover til Hitra. Ved ankomsten fikk han melding om at Skule nylig hadde reist opp i landet (senest 18. februar 1240) med seks hundre mann, godt ustyrt med v\xc3\xa5pen og hester fra Nidaros. Skule hadde vaktposter langs sj\xc3\xb8vegene og etter \xc3\xa5 ha f\xc3\xa5tt vite om det kongelige sj\xc3\xb8toget, startet han p\xc3\xa5 det felttoget mot syd som hadde v\xc3\xa6rt forberedt i to m\xc3\xa5neder. Hans strategi gikk ut p\xc3\xa5 \xc3\xa5 unng\xc3\xa5 \xc3\xa5 involvere seg i strid med kongen tidlig i krigen, og heller tiltvinge seg kontroll over store deler av landet ved \xc3\xa5 bruke styrkene sine langs hovedveiene. Ved \xc3\xa5 beholde det strategiske initiativet tvang Skule kongen til \xc3\xa5 rette seg etter hans betingelser. Om han fikk etablere seg i \xc3\x98stlandet og bygge opp et politisk nettverk likt det han hadde i Tr\xc3\xb8ndelag, ville hans muligheter for \xc3\xa5 vinne mot kongen bli st\xc3\xb8rre. Men strategien krevde at han var aggressiv og slo ned sine motstandere. Skule opps\xc3\xb8kte de milit\xc3\xa6re styrkene der de befant seg, rundt om i landet. _NEWLINE_Knut H\xc3\xa5konsson som hadde f\xc3\xa5tt jarlenavn, mobiliserte birkebeinerne p\xc3\xa5 \xc3\x98stlandet og samlet disse i Oslo til en h\xc3\xa6r p\xc3\xa5 "tjuefem hundre mann". Med "hundre" mente man den gangen 120, s\xc3\xa5 det var trolig snakk om rundt 3 000 krigere. Knut jarl gikk nordover med h\xc3\xa6ren og sendte flere speidere forut for \xc3\xa5 rekognosere veien til Eidsvoll. Knut jarls speidere kom nattestid utenfor Eidsvoll over en avdeling ledet av Alv fra L\xc3\xb8vestad. Sammenst\xc3\xb8tet f\xc3\xb8rte til at Alv fra L\xc3\xb8vestad trakk seg tilbake, etter at en av hans menn ble tatt til fange. _NEWLINE_Begge feltherrene visste n\xc3\xa5 om hverandre. Skule \xc3\xb8nsket seg et slag og hadde valgt den rette slagmark for et slikt oppgj\xc3\xb8r. Han sendte ut en prest til Knut jarl, og Knut sa seg straks villig til \xc3\xa5 kjempe. Knut jarl var ikke interessert i annet enn et raskt oppgj\xc3\xb8r og dermed startet forberedelsene. Men da birkebeinerne flere ganger utsatte slaget ved \xc3\xa5 be om flere m\xc3\xb8ter, gikk Knut jarl fort lei av \xc3\xa5 prate. Skule hadde tatt seg fram til g\xc3\xa5rden L\xc3\xa5ke i Nannestad. H\xc3\xa6ren var enn\xc3\xa5 ikke kampklar, men de stilte opp i omr\xc3\xa5det hvor hertugen og Knut jarl hadde avtalt \xc3\xa5 m\xc3\xb8tes. Med en fortropp av flere sveiter sikret Skule seg mot plutselige overfall. De skulle oppholde birkebeinerne mens v\xc3\xa5rbelgene ble kampklare._NEWLINE_Birkebeinerne gikk til angrep over den islagte elven Leira, men de st\xc3\xb8tte snart p\xc3\xa5 fortroppen som holdt stand mens resten av v\xc3\xa5rbelgene i rekordfart ble gjort kampklare. Skule f\xc3\xb8rte h\xc3\xa6ren ut av skogen, over elva og videre opp mot et nes som het Leirnes, som med sine topografiske forhold var uangripelig. Etter \xc3\xa5 ha tatt neset i besittelse ble fortroppen trukket bort fra den islagte elven. Birkebeinerne s\xc3\xa5 dette og stoppet angrepet, for stillingen til v\xc3\xa5rbelgene p\xc3\xa5 neset var for sterk. De tok seg opp p\xc3\xa5 den andre siden av elven og stod der i tre dager. Skules kloke taktiske man\xc3\xb8ver hadde hindret Knut jarl i \xc3\xa5 rette et knusende slag mot v\xc3\xa5rbelgene. Problemet var bare at uthalingen t\xc3\xa6ret p\xc3\xa5 deres medbrakte proviant, uten at det kom til slag. _NEWLINE_Etter tre dager, i gr\xc3\xa5lysningen, flyttet v\xc3\xa5rbelgene seg fra sin sterke posisjon p\xc3\xa5 Leirneset til g\xc3\xa5rden L\xc3\xa5ke. Birkebeinerne fikk ikke det med seg. Dermed fikk v\xc3\xa5rbelgene tid til \xc3\xa5 forberede en ny stilling ved g\xc3\xa5rden L\xc3\xa5ke. De tr\xc3\xa5kket seg en plass i sn\xc3\xb8en p\xc3\xa5 brekken ved husene nedenfor mot en dal, og der fikk de en god forsvarsstilling som krevde at motstanderen m\xc3\xa5tte angripe i stigning fra bunnen av dalen. Skule hadde for andre gang man\xc3\xb8vrert godt, og igjen fikk han bestemme hvor slagmarken skulle st\xc3\xa5.\n_START_SECTION_\nSlaget\n_START_PARAGRAPH_\nKnut jarl vurderte den nye defensive posisjonen som mindre avskrekkende enn den forrige, s\xc3\xa5 han og mennene hans fortsatte til L\xc3\xa5ke, hvor de fylket seg p\xc3\xa5 den andre siden av dals\xc3\xb8kket. Birkebeinerne delte seg i to; hovedstyrken skulle rykke forutover mot g\xc3\xa5rdsbygningene, mens de beste sveitavdelingene og kjertesveinflokken ble sendt rundt terrenget for \xc3\xa5 fors\xc3\xb8ke \xc3\xa5 komme i ryggen p\xc3\xa5 v\xc3\xa5rbelgene. Denne knipetangsman\xc3\xb8veren skulle gj\xc3\xb8re at v\xc3\xa5rbelgene ble angrepet fra to kanter._NEWLINE_Skule skj\xc3\xb8nte hva som var i ferd med \xc3\xa5 skje, og han satte sine beste menn til \xc3\xa5 st\xc3\xa5 imot den nye trusselen bakfra. Det ble en hard strid, men v\xc3\xa5rbelgene hadde fordelen av b\xc3\xa5de \xc3\xa5 st\xc3\xa5 h\xc3\xb8yere og \xc3\xa5 v\xc3\xa6re omgitt av nedtr\xc3\xa5kket sn\xc3\xb8. Birkebeinerne m\xc3\xa5tte derimot b\xc3\xa5de bevege seg i oppoverbakke og gjennom dyp sn\xc3\xb8. Knut jarl og Arnbj\xc3\xb8rn Jonsson startet hovedangrepet da de skj\xc3\xb8nte at angrepet bakfra hadde startet. Birkebeinerne som sloss bokstavelig talt i tung motbakke slet. Angrepet gikk i oppl\xc3\xb8sning under tungt bombardement fra v\xc3\xa5rbelgene. V\xc3\xa5rbelgene presset tilbake hovedangrepet. Birkebeinerne m\xc3\xa5tte gi opp. _NEWLINE_Bak g\xc3\xa5rden L\xc3\xa5ke fortsatte kampene i dyp sn\xc3\xb8. Etter at tre sveith\xc3\xb8vdinger hadde falt begynte birkebeinerne \xc3\xa5 flykte. De ble innhentet og hugget ned av v\xc3\xa5rbelgene som gikk voldsomt p\xc3\xa5. En av sveith\xc3\xb8vdingene, Lodin Gunnesson, unnslapp ved \xc3\xa5 l\xc3\xb8pe inn i kirken i Nannestad sammen med sine menn._NEWLINE_Knut jarl og Arnbj\xc3\xb8rn forlot slagmarken med h\xc3\xa6ren sin, og flyktet til T\xc3\xb8nsberg der de tok tilflukt p\xc3\xa5 Berget.\n_START_SECTION_\nEtter slaget\n_START_PARAGRAPH_\nAntall drepte er ukjent fordi det bare er navngitte menn og menn av betydelighet som er nevnt for ettertiden. Birkebeinerne mistet tre navngitte og en rekke andre stormenn. V\xc3\xa5rbelgene hadde mistet bare \xc3\xa9n stormann, Alv fra Tannberg. Det kan ha v\xc3\xa6rt s\xc3\xa5 mye som 4200 mann som deltok i slaget._NEWLINE_Skule kom til Oslo sammen med v\xc3\xa5rbelgene, og  fors\xc3\xb8kte \xc3\xa5 knytte til seg st\xc3\xb8ttespillere for oppr\xc3\xb8ret mot kong H\xc3\xa5kon H\xc3\xa5konsson._NEWLINE_Lodin Gunnesson som hadde s\xc3\xb8kt tilflukt i Nannestad kirke fikk n\xc3\xa5de av Skule, som \xc3\xb8nsket \xc3\xa5 ha kongsmennene, inkludert birkebeinerne, p\xc3\xa5 sin side. _NEWLINE_Bare to st\xc3\xb8ttepunkter under kongelig kontroll gjensto i Viken \xe2\x80\x93 Berget i T\xc3\xb8nsberg og Valdisholmen ved Borg.'